Reper Tommi Kesh va Adidas Originals uzunligi 1 metrni tashkil qiladigan krossovka modelini namoyish qildi

Estoniyalik reper Tommi Kesh Adidas Originals bilan hamkorlikda kolleksiya tayyorlamoqda. Boshlanishiga xonanda Superstar’ning ayrim modellariga o‘zgartirish kiritishni afzal bilgan, deb yozadi Esquire.

Kollaboratsiya anonsida Kesh har birining uzunligi deyarli 1 metr bo‘lgan krossovkalarda namoyon bo‘lgan. Bir poyi oq, ikkinchisi qora bo‘lgan uzaytirilgan “superyulduzlar”da bog‘ich o‘tkazish uchun qirqta teshik bor. Krossovkaning orqa tomoniga reperning dastxati tushirilgan.

Ushbu modelni Adidas dasturidagi yutuqli o‘yinda ishtirok etish orqali yutib olish mumkinligini ma’lum qilgan Tommi, shuningdek, uch nafar g‘olib 3-mart kuni aniqlanishi, shundan keyin krossovkalar sotuvga chiqarilishini qo‘shimcha qilgan. Aslida esa ushbu krossovka modellari reklama uchun ishlab chiqarilgan. Sotuvga taqdim qilinadigan modellar bunchalik uzun bo‘lmaydi, ammo reklamadagidek bir poyi oq, ikkinchisi esa qora rangda bo‘ladi.
“Menda bir vaqtning o‘zida hamisha bir-biri bilan kurashadigan farishta va iblis yashaydi. Shunday ekan, shaxsiyatimdagi bir tomonni yashirishga ne hojat?”, — deb tanloviga izoh bergan Kesh.